Автовокзалыжьым и пIэкIэ – сквер
ЦIыхубэ транспортыр къыгуэхыпIэ имыIэу къалэ гъащIэм зэрепхам шэч хэлъкъым. Налшык къызэIуаха «Ищхъэрэ» автовокзалыщIэм Къэбэрдей-Балъкъэрым щыпсэухэм псалъэмакъ зэхуэмыдэхэр иращIэкIащ. Иджыри абы теухуа упщIэхэр зиIэри мащIэкъым.
Псалъэм папщIэ, къалэдэсхэм яфIэгъэщIэгъуэнщ ПащIэм и уэрамым тета автовокзал №2-м и унэр, абы къедза щIыпIэр дяпэкIэ къызэрагъэсэбэпынур. Абы жэуап иратащ Налшык и унафэщIхэм — абдеж зыри щаухуэнукъым. Вокзалым и унэр ирахынущ, а щIыпIэм жыгхэр, щхъуантIагъэхэр щагъэкIынущ. Машинэ зэблэкIыпIэхэри нэхъ тынш ящIынущ. А щIыпIэм ирагъэгъуэтыну зэхъуэкIыныгъэм ехьэлIа проект, документацэхэр ягъэхьэзыр.
Къыхэгъэщыпхъэщ, зи гугъу тщIы автовокзалым транспорт 500-м нэблагъэ щылажьэу, икIи абы къыхэкIыу ар къалэ уэрамхэм машинэхэр щызэтрихьэу зэрыщытар. Вокзалыр абдеж зэрыIуахым и фIыгъэкIэ автомашинэхэр гъуэгум нэхъ мащIэ зэрыщыхъунум нэмыщI, дызэрыбауэ хьэуари куэдкIэ нэхъ къабзэнущ.
Апхуэдиз транспорт зэкIуалIэ щIыпIэр хуит къэщIыным ехьэлIа унафэр къащтэныр къыхэкIащ вокзалыр жьы зэрыхъуам, иджырей пщалъэхэм зэримызагъэм, шынагъуэншэуи зэрыщымытым. Ар хабзэхъумэ органхэм ирагъэкIуэкIа къэпщытэныгъэхэми куэдрэ къагъэнэIуащ.
«Ищхъэрэ» автовокзалым техьэну цIыхухэр нэхъ тыншу абы нэсын папщIэ, къалэ маршруту 8-м я зекIуапIэхэр яхъуэжащ. А маршрутхэм зэпащIэ Налшык къалэм и щIыпIэхэм я нэхъыбэр. Къалэ кIуэцI транспортым и лэжьэкIэм адэкIи зихъуэжынкIи хъунущ, цIыхухэр абыхэм иризекIуэныр нэхъ тынш ящыщIыным тещIыхьауэ.
ФокIадэ мазэм щыщIэдзауэ, «Тройка» картэр къалэ транспортхэм лажьэу щаублэнущ. Ар сыт хуэдэ жылагъуэ транспорт лIэужьыгъуэми къыщыбгъэсэбэп хъуну зэтраухуэну я мурадщ. Абы фIыуэ хэлъынущ, и уасэр зэ ептмэ, уздэкIуэнум унэсын папщIэ, нэгъуэщI транспорт уитIысхьэн хуей хъуми, пщIэ щIумыту узекIуэну Iэмал зэрагъуэтынур. ИджыпстукIэ «Тройка» картэр къыщыбгъэсэбэп хъуну терминалхэр гъэувыным ехьэлIа лIэжьыгъэхэр ирагъэкIуэкI.
ХъыбарыфIщ, «Ищхъэрэ» автовокзалым къытекIыу КъБКъУ-м, КъБКъАУ-м екIуалIэу ящIыну автобус зекIуапIэщIэм студентхэр пщIэншэу еджапIэхэм зэрашэнур.
НэфIэдз Мухьэмэд.
